Avviż dwar l-implimentazzjoni tas-sentenza tat-3 ta’ Diċembru 2020 fil-Kawża C-461/18 P fir-rigward tar-Regolament ta’ Implimentazzjoni tal-Kunsill (UE) Nru 626/2012 li jemenda r-Regolament ta’ Implimentazzjoni (UE) Nru 349/2012 li jimponi dazju anti-dumping definittiv fuq l-importazzjonijiet tal-aċidu tartariku li joriġinaw mir-Repubblika Popolari taċ-Ċina

(2021/C 507/08)

Sentenza fil-Kawża C-461/18 P

Fis-sentenza tagħha tal-3 ta’ Mejju 2018, fil-Kawża T-431/12, Distillerie Bonollo SpA et vs Il-Kunsill tal-Unjoni Ewropea (1) (“is-sentenza tal-Qorti Ġenerali”), il-Qorti Ġenerali tal-Unjoni Ewropea (“il-Qorti Ġenerali”) annullat ir-Regolament ta’ Implimentazzjoni tal-Kunsill (UE) Nru 626/2012 tas-26 ta’ Ġunju 2012 li jemenda r-Regolament ta’ Implimentazzjoni tal-Kunsill (UE) Nru 349/2012 li jimponi dazju anti-dumping definittiv fuq l-importazzjonijiet tal-aċidu tartariku li joriġinaw mir-Repubblika Popolari taċ-Ċina (2) (“ir-Regolament inkwistjoni”). Ir-Regolament inkwistjoni wassal għal żieda fid-dazji anti-dumping imposti fuq żewġ produtturi esportaturi (Changmao Biochemical Engineering Co. Ltd, minn 10,1 % għal 13,1 %, u Ninghai Organic Chemical Factory, minn 4,7 % għal 8,3 %), wara rieżami interim mitlub minn diversi produtturi tal-Unjoni.

B’mod speċifiku, il-Qorti Ġenerali ddeterminat li fl-investigazzjoni ta’ rieżami l-Kunsill ikkalkula l-valur normali tal-aċidu tartariku bbażat fuq il-kostijiet tal-produzzjoni fl-Arġentina, filwaqt li matul l-investigazzjoni inizjali, il-Kunsill ikkalkula l-valur normali abbażi tal-prezzijiet interni ta’ bejgħ fl-Arġentina. Il-Qorti Ġenerali kkonkludiet li dan jikkostitwixxi bidla fil-metodoloġija skont it-tifsira tal-Artikolu 11(9) tar-Regolament 1225/2009 (3). Il-Qorti Ġenerali annullat ir-Regolament inkwistjoni fl-intier tiegħu iżda, wara t-talba tal-produtturi tal-Unjoni, żammet id-dazju anti-dumping ogħla impost fuq produttur esportatur wieħed (Ninghai Organic Chemical Factory). Fir-rigward ta’ Changmao, il-Qorti Ġenerali kienet diġà annullat ir-Regolament inkwistjoni safejn kien ikkonċernat dak l-esportatur fil-Kawża T-442/12 fuq il-bażi ta’ raġunijiet oħra (4).

Fit-3 ta’ Diċembru 2020, fil-Kawża C-461/18 P Changmao Biochemical Engineering Co. Ltd vs Distillerie Bonollo SpA et (5), il-Qorti tal-Ġustizzja tal-Unjoni Ewropea (“il-QtĠ”) iddeċidiet dwar l-appell imressaq minn Changmao Biochemical Engineering Co. Ltd (“Changmao”) kontra s-sentenza tal-Qorti Ġenerali. Il-Qorti tal-Ġustizzja kkonfermat is-sejbiet tal-Qorti Ġenerali. Riżultat ta’ dan, ir-Regolament inkwistjoni ġie annullat fir-rigward kemm ta’ Changao kif ukoll ta’ Ninghai Organic Chemical Factory, iżda d-dazji anti-dumping ogħla baqgħu fis-seħħ fir-rigward ta’dan tal-aħħar, sakemm ikun hemm rikors mill-Kummissjoni skont l-Artikolu 266 TFUE.

Konsegwenzi

L-Artikolu 266 TFUE jipprevedi li l-Istituzzjonijiet iridu jieħdu l-miżuri neċessarji biex jikkonformaw mas-sentenzi tal-Qrati.

Skont il-ġurisprudenza stabbilita, f’każijiet fejn il-proċedimenti jikkonsistu minn diversi stadji amministrattivi, bħal fil-każ tal-proċedimenti anti-dumping, l-annullament ta’ wieħed minn dawk l-istadji ma jannullax il-proċediment sħiħ (6). Minflok, meta jittieħdu l-miżuri meħtieġa sabiex wieħed jikkonforma ma’ sentenza li tannulla att u jimplimentaha, il-proċedura għas-sostituzzjoni ta’ att annullat tista’ titkompla mill-punt li fih seħħet l-illegalità (7).

Għaldaqstant, biex tikkonforma mas-sentenzi tal-Qorti Ġenerali u l-QĠUE (“il-Qrati”), il-Kummissjoni Ewropea (“il-Kummissjoni”) għandha l-possibbiltà li tirrimedja l-aspetti tal-proċedimenti li wasslu għall-annullament, mingħajr ma tbiddel dawk il-partijiet li ma jintlaqtux mis-sentenza (8).

Ir-Regolament inkwistjoni ġie annullat minħabba li l-Kummissjoni ma kinitx użat il-metodoloġija korretta għall-kalkolu tal-valur normali tal-aċidu tartariku mibjugħ mill-produtturi esportaturi kkonċernati. Għalhekk, jenħtieġ li l-valur normali jiġi kkalkolat mill-ġdid kemm għal Changmao kif ukoll għal Ninghai Organic Chemical Factory bl-użu tal-istess metodoloġija li ntużat fil-proċedimenti inizjali, jiġifieri jenħtieġ li l-kalkolu jkun ibbażat fuq il-prezzijiet interni ta’ bejgħ fl-Arġentina.

Il-konklużjonijiet li saru fir-Regolament inkwistjoni li ma kinux ikkontestati, jew li ġew ikkontestati iżda rrifjutati permezz tas-sentenzi tal-Qrati jew li ma ġewx eżaminati mill-Qrati, u għalhekk ma wasslux għall-annullament tar-Regolamenti inkwistjoni, fil-prinċipju jibqgħu validi.

Proċedura ta’ ftuħ mill-ġdid

Fis-7 ta’ Settembru 2017, il-Kummissjoni diġà fetħet mill-ġdid l-investigazzjoni anti-dumping dwar importazzjonijiet tal-aċidu tartariku li joriġinaw mir-Repubblika tal-Poplu taċ-Ċina li wasslet għall-adozzjoni tar-Regolament inkwistjoni sabiex timplimenta s-sentenza tal-Qorti Ġenerali fil-kawża T-422/12 fir-rigward ta’ Changmao (9). Madankollu, l-obbligi ta’ implimentazzjoni li jirriżultaw minn T-422/12 ġew sostitwiti mill-obbligi ta’ implimentazzjoni li ġew minn C-461/18 P. Fil-fatt, wara C-461/18 P, jenħtieġ li l-Kummissjoni tikkalkula l-valur normali mill-ġdid, anki għal Changmao. Għalhekk, l-iżvelar tal-metodu użat għall-kalkolu tal-valur normali għall-aċidu tartariku DL fir-Regolament inkwistjoni ma jkunx biżżejjed biex jikkonforma mas-sejbiet f’C-461/18 P, li jeħtieġu li l-valur normali jiġi kkalkolat mill-ġdid.

Għalhekk, permezz ta’ dan l-Avviż, il-Kummissjoni testendi l-kamp ta’ applikazzjoni tal-ftuħ mill-ġdid biex jiġu implimentati s-sejbiet f’C-461/18 P fir-rigward kemm ta’ Changmao kif ukoll ta’ Ninghai Organic Chemical Factory.

L-ambitu ta’ dan il-ftuħ mill-ġdid huwa limitat għall-implimentazzjoni tas-sentenzi tal-Qorti Ġenerali u tal-QĠUE. Il-ftuħ mill-ġdid ma jaffettwax investigazzjonijiet oħra. Ir-Regolament ta’ Implementazzjoni tal-Kunsill (UE) Nru 349/2012 tas-16 ta’ April 2012 li jimponi dazju anti-dumping definittiv fuq importazzjonijiet tal-aċidu tartariku li joriġinaw mir-Repubblika Popolari taċ-Ċina wara reviżjoni tal-iskadenza skont l-Artikolu 11(2) tar-Regolament (KE) Nru 1225/2009 (10) għadu, għalhekk, japplika fir-rigward ta’ Changmao. Fl-istess ħin, il-Qorti Ġenerali żammet fis-seħħ l-effetti tar-Regolament inkwistjoni fir-rigward ta’ Ninghai Organic Chemical Factory.

Il-partijiet interessati huma infurmati b’dan il-ftuħ mill-ġdid permezz tal-pubblikazzjoni ta’ dan l-avviż f’Il-Ġurnal Uffiċjali tal-Unjoni Ewropea.

Preżentazzjonijiet bil-miktub

Il-partijiet interessati kollha, u b’mod partikulari l-produttur esportatur ikkonċernat u l-industrija tal-Unjoni, huma mistiedna jippreżentaw il-fehmiet tagħhom, jippreżentaw informazzjoni u jipprovdu provi ta’ sostenn dwar kwistjonijiet li jikkonċernaw il-ftuħ mill-ġdid tal-investigazzjoni. Sakemm ma jkunx speċifikat mod ieħor, din l-informazzjoni u l-evidenza ta’ sostenn iridu jaslu għand il-Kummissjoni fi żmien 20 jum mid-data tal-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea.

Possibbiltà ta’ smigħ mis-servizzi ta’ investigazzjoni tal-Kummissjoni

Il-produtturi esportaturi kkonċernati u l-industrija tal-Unjoni jistgħu jagħmlu talba biex jinstemgħu mis-servizzi ta’ investigazzjoni tal-Kummissjoni. Kull talba għal smigħ jenħtieġ li ssir bil-miktub u tispeċifika r-raġunijiet għaliex tkun qed issir. Għal seduti ta’ smigħ dwar kwistjonijiet li jkunu jirrigwardaw mal-ftuħ mill-ġdid tal-investigazzjoni, it-talba trid tiġi ppreżentata fi żmien 15-il jum mill-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea. Wara dan, it-talba għal smigħ trid tiġi ppreżentata fil-limiti tal-iskadenzi speċifiċi stabbiliti mill-Kummissjoni fil-komunikazzjoni tagħha mal-partijiet.

Istruzzjonijiet għall-preżentazzjonijiet bil-miktub u biex tintbagħat il-korrispondenza

L-informazzjoni mibgħuta lill-Kummissjoni għall-fini tal-investigazzjonijiet għad-difiża tal-kummerċ għandha tkun ħielsa mid-drittijiet tal-awtur. Il-partijiet interessati, qabel ma jippreżentaw lill-Kummissjoni informazzjoni u/jew data soġġetti għad-drittijiet tal-awtur ta’ terzi persuni, iridu jitolbu permess speċifiku lid-detentur tad-drittijiet li jippermetti b’mod espliċitu (a) li l-Kummissjoni tuża’ l-informazzjoni u d-data għall-iskop ta’ dan il-proċediment tad-difiża tal-kummerċ; u (b) li tipprovdi l-informazzjoni u/jew id-data lill-partijiet interessati f’din l-investigazzjoni f’għamla li tippermettilhom li jeżerċitaw id-drittijiet tad-difiża tagħhom.

Il-preżentazzjonijiet bil-miktub kollha, fosthom l-informazzjoni mitluba f’din in-Notifika, il-kwestjonarji mimlija u l-korrispondenza pprovduta mill-partijiet interessati li għalihom jintalab trattament kunfidenzjali għandhom jiġu mmarkati “Sensitive” (Sensittiva) (11). Il-partijiet li jippreżentaw informazzjoni matul din l-investigazzjoni huma mistiedna jagħtu raġuni għat-talba tagħhom għal trattament kunfidenzjali.

Il-partijiet interessati li jipprovdu informazzjoni “Sensitive” (Sensittiva) huma mitluba jfasslu sommarji mhux kunfidenzjali tagħha skont l-Artikolu 19(2) tar-Regolament bażiku, li jiġu mmarkati “For inspection by interested parties” (Għall-konsultazzjoni mill-partijiet interessati). Dawn is-sommarji jridu jkunu ddettaljati biżżejjed biex jippermettu li l-qofol tat-tagħrif imressaq b’mod kunfidenzjali jinftiehem raġonevolment. Jekk parti li tipprovdi informazzjoni kunfidenzjali tonqos milli tagħti raġunijiet ġusti għal talba ta’ trattament kunfidenzjali jew ma tagħtix sommarju mhux kunfidenzjali tagħha fil-format u bil-kwalità mitluba, il-Kummissjoni tista’ tinjora din l-informazzjoni sakemm ma jkunx jista’ jintwera b’mod sodisfaċenti minn sorsi xierqa li l-informazzjoni tkun korretta.

Il-partijiet interessati huma mistiedna jressqu l-preżentazzjonijiet u t-talbiet kollha permezz ta’ TRON.tdi (https://webgate.ec.europa.eu/tron/TDI) inklużi dokumenti skenjati ta’ prokuri u ta’ ċertifikazzjoni. Meta jużaw TRON.tdi jew il-posta elettronika, il-partijiet interessati jesprimu l-qbil tagħhom mar-regoli applikabbli għas-sottomissjonijiet elettroniċi li jinsabu fid-dokument “CORRESPONDENCE WITH THE EUROPEAN COMMISSION IN TRADE DEFENCE CASES (KORRISPONDENZA MAL-KUMMISSJONI EWROPEA F’KAŻIJIET TA’ DIFIŻA TAL-KUMMERĊ)” ippubblikat fuq is-sit web tad-Direttorat Ġenerali għall-Kummerċ:

http://trade.ec.europa.eu/doclib/docs/2011/june/tradoc_148003.pdf

Il-partijiet interessati jeħtiġilhom jindikaw isimhom, l-indirizz, in-numru tat-telefown u indirizz tal-posta elettronika validu u jenħtieġ li jiżguraw li l-indirizz tal-posta elettronika pprovdut ikun indirizz tal-posta elettronika tax-xogħol uffiċjali li jaħdem u li jiġi ċċekkjat kuljum. Ladarba jiġu pprovduti d-dettalji ta’ kuntatt, il-Kummissjoni tikkomunika mal-partijiet interessati permezz ta’ TRON.tdi jew tal-posta elettronika biss, dment li ma jitolbux li jirċievu d-dokumenti kollha mingħand il-Kummissjoni b’mezz ieħor ta’ komunikazzjoni jew sakemm in-natura tad-dokument li jrid jintbagħat ma tkunx teħtieġ l-użu tal-posta rreġistrata.

Għal regoli u informazzjoni ulterjuri dwar il-korrispondenza mal-Kummissjoni, inklużi l-prinċipji li japplikaw għall-preżentazzjonijiet permezz ta’ TRON.tdi u bil-posta elettronika, il-partijiet interessati għandhom jikkonsultaw l-istruzzjonijiet ta’ komunikazzjoni mal-partijiet interessati msemmija hawn fuq.

L-indirizz tal-Kummissjoni għall-korrispondenza:

Il-Kummissjoni Ewropea Id-Direttorat Ġenerali għall-Kummerċ Id-Direttorat G Uffiċċju: CHAR 04/039 1049 BRUSSELS BRLGIQUE/BELGIË

TRON.tdi: https://webgate.ec.europa.eu/tron/tdi

Email: TRADE-AD-R529A-TARTARIC-ACID@EC.EUROPA.EU

Sit web: https://trade.ec.europa.eu/tdi/case_details.cfm?id=2280

Nuqqas ta’ kooperazzjoni

F’każijiet fejn xi parti interessata tirrifjuta l-aċċess jew ma tipprovdix l-informazzjoni meħtieġa fil-limiti ta’ skadenza stipulati, jew tfixkel b’mod sinifikanti l-investigazzjoni, is-sejbiet, pożittivi jew negattivi, jistgħu jsiru fuq il-bażi tal-fatti disponibbli, skont l-Artikolu 18 tar-Regolament bażiku.

Fejn jinstab li xi parti interessata tkun ipprovdiet informazzjoni falza jew qarrieqa, l-informazzjoni tista’ tiġi injorata u jistgħu jintużaw il-fatti disponibbli.

Jekk parti interessata ma tikkooperax jew tikkoopera parzjalment biss u s-sejbiet għalhekk ikunu bbażati fuq fatti disponibbli skond l-Artikolu 18 tar-Regolament bażiku, ir-riżultat jista’ jkun anqas favorevoli għal dik il-parti milli kieku tkun ikkooperat.

In-nuqqas ta’ tweġiba kompjuterizzata ma għandux jiġi kkunsidrat bħala nuqqas ta’ kooperazzjoni, dment li l-parti interessata turi li l-preżentazzjoni tat-tweġiba kif mitlub tkun tirriżulta f’piż żejjed mhux raġonevoli jew f’kost addizzjonali mhux raġonevoli. Il-parti interessata jenħtieġ li tikkuntattja lill-Kummissjoni minnufih.

Uffiċjal tas-Seduta

Il-partijiet interessati jistgħu jitolbu l-intervent tal-Uffiċjal tas-Seduta għal proċedimenti dwar kummerċ. L-Uffiċjal tas-Seduta jeżamina t-talbiet għall-aċċess għall-fajl, it-tilwim fir-rigward tal-kunfidenzjalità tad-dokumenti, it-talbiet għal estensjoni tal-iskadenzi u kull talba oħra dwar id-drittijiet tad-difiża tal-partijiet interessati u tal-partijiet terzi li jistgħu jfeġġu matul il-proċediment.

L-Uffiċjal tas-Seduta jista’ jorganizza seduti ta’ smigħ u jagħmilha ta’ medjatur bejn il-parti(jiet) interessata/i u s-servizzi tal-Kummissjoni sabiex jiżgura li d-drittijiet tad-difiża tal-partijiet interessati jkunu qed jiġu eżerċitati bis-sħiħ. Talba għal seduta ta’ smigħ mal-Uffiċjal tas-Seduta jenħtieġ li ssir bil-miktub u tispeċifika r-raġunijiet għat-talba. L-Uffiċjal tas-Seduta jeżamina r-raġunijiet għat-talbiet. Dawn is-seduti ta’ smigħ jenħtieġ li jsiru biss jekk il-kwistjonijiet ma jkunux ġew solvuti mas-servizzi tal-Kummissjoni fi żmien debitu.

Il-partijiet interessati huma mistiedna jsegwu l-iskedi ta’ żmien stabbiliti fl-Avviż anki fir-rigward tal-interventi, inklużi s-seduti ta’ smigħ, mill-Uffiċjal tas-Seduta. Kull talba trid tiġi ppreżentata fi żmien raġonevoli u bla dewmien sabiex ma xxekkilx l-andament tajjeb tal-proċedimenti. Għal dan il-għan, il-partijiet interessati jenħtieġ li jitolbu l-intervent tal-Uffiċjal tas-Seduta minn kmieni kemm jista’ jkun wara li jseħħ il-każ li jiġġustifika tali intervent. L-Uffiċjal tas-Smigħ se jeżamina r-raġunijiet għat-talbiet għal intervenzjonijiet, in-natura tal-kwistjonijiet imqajma u l-impatt ta’ dawn il-kwistjonijiet fuq id-drittijiet tad-difiża, filwaqt li jqis b’mod xieraq l-interessi ta’ amministrazzjoni tajba u t-tlestija fil-ħin tal-investigazzjoni.

Għal aktar informazzjoni u għad-dettalji ta’ kuntatt, il-partijiet interessati jistgħu jikkonsultaw il-paġni web tal-Uffiċjal tas-Seduta fuq is-sit web tad-DĠ Kummerċ:

http://ec.europa.eu/trade/trade-policy-and-you/contacts/hearing-officer/

Proċessar ta’ data personali

Kull data personali li tinġabar f’din l-investigazzjoni se tiġi trattata skont ir-Regolament (UE) 2018/1725 tal-Parlament Ewropew u tal-Kunsill (12).

Avviż dwar il-protezzjoni tad-data li jinforma lill-individwi kollha dwar l-ipproċessar tad-data personali fil-qafas tal-attivitajiet tad-difiża tal-kummerċ tal-Kummissjoni huwa disponibbli fuq is-sit web tad-DĠ Kummerċ:

https://ec.europa.eu/trade/policy/accessing-markets/trade-defence/

Divulgazzjoni

Il-partijiet interessati li ġew irreġistrati matul l-investigazzjoni li wasslet għall-adozzjoni tar-Regolament inkwistjoni se jiġu sussegwentement infurmati bil-fatti u l-kunsiderazzjonijiet essenzjali li fuq il-bażi tagħhom huwa maħsub li tiġi implimentata s-sentenza u se jingħataw l-opportunità li jikkummentaw.

(1) Is-sentenza tal-Qorti Ġenerali tat-3 ta’ Mejju 2018, Distillerie Bonollo SpA et v Council of the European Union, il-Kawża T-431/12, ECLI:EU:T:2018:251.

(2) ĠU L 182, 13.7.2012, p. 1.

(3) ĠU L 343, 22.12.2009, p. 51, sostitwit bir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (ĠU L 176, 30.6.2016, p. 21: “Ir-Regolament bażiku”).

(4) Is-sentenza tal-Qorti Ġenerali tal-1 ta’ Ġunju 2017, Changmao Biochemical Engineering v Council, il-Kawża T-442/12, ECLI:EU:T:2017:372. F’dak il-każ, il-Qorti Ġenerali sabet ksur tad-drittijiet tad-difiża u tal-Artikolu 20(2) tar-Regolament bażiku sa fejn l-istituzzjonijiet ma pprovdewlhiex informazzjoni sinjifikattiva dwar il-metodu ta’ kalkolu tal-valur normali għall-aċidu tartariku DL.

(5) Is-sentenza tal-Qorti tal-Ġustizzja tat-3 ta’ Diċembru 2020, Changmao Biochemical Engineering Co. Ltd v Distillerie Bonollo SpA et, il-Kawża C-461/18 P, ECLI:EU:C:2020:979.

(6) Is-sentenza tal-15 ta’ Ottubru 1998, Industrie des poudres sphériques (IPS) v Council, il-Kawża T-2/95, ECLI:EU:T:1998:242.

(7) Is-sentenzi tal-Qorti tal-Ġustizzja u tat-3 ta’ Ottubru 2000, Industrie des poudres sphériques v Council, C-458/98 P, EU:C:2000:531, il-paragrafi 80 sa 85, kif ukoll tat-28 ta’ Jannar 2016, CM Eurologistik, C-283/14 u C-284/14, EU:C:2016:57, il-paragrafi 48 sa 55.

(8) Is-sentenza tal-Qorti tal-Ġustizzja tal-14 ta’ Ġunju 2016, Commission v McBride, il-Kawża C-361/14 P, EU:C:2016:434, fil-paragrafu 56; ara wkoll, fil-qasam tad-dumping, is-sentenza tal-Qorti tal-Ġustizzja tat-3 ta’ Ottubru 2000, Industrie des poudres sphériques vs Il-Kunsill, il-Kawża C-458/98 P EU:C:2000:531, il-punt 84.

(9) Avviż dwar is-sentenza tal-1 ta’ Ġunju 2017 fil-Kawża T-442/12 fir-rigward tar-Regolament ta’ Implimentazzjoni tal-Kunsill (UE) Nru 626/2012 li jemenda r-Regolament ta’ Implimentazzjoni (UE) Nru 349/2012 li jimponi dazju anti-dumping definittiv fuq l-importazzjonijiet tal-aċidu tartariku li joriġinaw mir-Repubblika Popolari taċ-Ċina (ĠU C 296, 7.9.2017, p 16).

(10) ĠU L 110, 24.4.2012, p. 3.

(11) Dokument “Sensitive” huwa dokument li jitqies li jkun kunfidenzjali skont l-Artikolu 19 tar-Regolament bażiku u l-Artikolu 6 tal-Ftehim tad-WTO dwar l-Implimentazzjoni tal-Artikolu VI tal-GATT 1994 (il-Ftehim dwar l-Anti-Dumping). Huwa wkoll dokument protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (ĠU L 145, 31.5.2001, p. 43).

(12) Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).